CELEX: 52018PC0714
Language: sk
Date: 2018-10-26
Title: Návrh VYKONÁVACIE ROZHODNUTIE RADY, ktorým sa Holandsku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli26. 10. 2018
            COM(2018) 714 final
            2018/0367(NLE)
            Návrh
            VYKONÁVACIE ROZHODNUTIE RADY,
            ktorým sa Holandsku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“
                  1
               ) Rada môže jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               Holandsko listom, ktorý Komisia zaevidovala 19. júla 2018, požiadalo o povolenie zaviesť opatrenie odchyľujúce sa od článku 285 smernice o DPH, ktoré mu umožňuje oslobodiť od DPH zdaniteľné osoby, ktorých ročný obrat nepresahuje 25 000 EUR.
            
            
               V súlade s článkom 395 ods. 2 smernice o DPH Komisia informovala o žiadosti Holandska ostatné členské štáty listami z 9. augusta 2018, okrem Španielska a Cypru, ktoré boli informované listami z 10. augusta 2018. Listom z 13. augusta 2018 Komisia oznámila Holandsku, že má všetky informácie potrebné na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V hlave XII kapitole 1 smernice o DPH sa členským štátom umožňuje uplatniť na malé podniky osobitné úpravy vrátane možnosti oslobodiť od DPH zdaniteľné osoby, ktorých ročný obrat nepresahuje určitý strop. Toto oslobodenie znamená, že zdaniteľná osoba nemusí účtovať DPH na svoje dodávky, a v dôsledku toho si nemôže odpočítať DPH na vstupoch.
            
            
               Podľa článku 285 smernice o DPH môžu členské štáty, ktoré nevyužili možnosť stanovenú v článku 14 druhej smernice Rady 67/228/EHS
                  2
               , oslobodiť od DPH zdaniteľné osoby, ktorých ročný obrat nepresahuje 5 000 EUR. Holandsko, ktoré je takýmto členským štátom, požiadalo, aby sa od 1. januára 2020 strop na oslobodenie od dane zvýšil z 5 000 EUR na 25 000 EUR.
            
            
               Podľa informácií od Holandska je jeho súčasný systém založený na odstupňovanej daňovej úľave pre zdaniteľné osoby, ktoré sú na ročnom základe a po odpočte dane účtovanej na vstupe povinné platiť DPH vo výške najviac 1 883 EUR. Postup udeľovania odstupňovanej daňovej úľavy je zložitý a dochádza pri ňom k mnohým chybám. Vzhľadom na rýchlo rastúci počet malých podnikov v Holandsku sa prevádzkové náklady holandských daňových orgánov zvyšujú a narastá aj administratívna záťaž podnikov, zatiaľ čo prínos z hľadiska financií zostáva nízky. Holandsko by preto chcelo zmodernizovať svoj systém a zaviesť nepovinnú úpravu oslobodenia od DPH na základe obratu, pričom strop na oslobodenie by bol nastavený na 25 000 EUR. Týmto opatrením by sa zredukovali povinnosti malých podnikov v súvislosti s DPH a zjednodušil by sa výber daní daňovými orgánmi.
            
            
               Holandsko takisto poukazuje na to, že toto opatrenie je v súlade s rozsahom pôsobnosti návrhu smernice o osobitnej úprave pre malé podniky, ktorý Európska komisia uverejnila 18. januára 2018
                  3
               .
            
            
               Navrhuje sa preto, aby sa Holandsku povolilo zvýšiť strop na oslobodenie od dane pre MSP z 5 000 EUR na 25 000 EUR do 31. decembra 2022 alebo do dňa, od ktorého majú členské štáty uplatňovať vnútroštátne ustanovenia, ktoré musia prijať v prípade, že sa prijme smernica o zmene článkov 281 až 294 smernice 2006/112/ES, ktorými sa riadi osobitná úprava pre malé podniky.
            
            
               •Súlad s existujúcimi ustanoveniami v tejto oblasti politiky
            
            
               Podobné výnimky sa udelili aj iným členským štátom. Luxembursku
                  4
                bol udelený strop 30 000 EUR, Poľsku
                  5
                a Estónsku
                  6
                bol udelený strop 40 000 EUR, Taliansku
                  7
                strop 65 000 EUR, Chorvátsku
                  8
                strop 45 000 EUR, Lotyšsku
                  9
                strop 40 000 EUR a Rumunsku
                  10
                strop 88 500 EUR.
            
            
               Výnimky zo smernice o DPH by mali byť vždy časovo obmedzené, aby sa dali posúdiť ich účinky. Okrem toho ustanovenia článkov 281 až 294 smernice o DPH, ktoré sa týkajú osobitnej úpravy pre malé podniky, sa v súčasnosti preskúmavajú. Ako bolo oznámené v akčnom pláne v oblasti DPH
                  11
                a pracovnom programe Komisie na rok 2017
                  12
               , Komisia nedávno predložila návrh týkajúci sa úpravy pre MSP.
            
            
               •Súlad s ostatnými politikami Únie
            
            
               Toto opatrenie je v súlade s cieľmi Únie pre malé podniky stanovenými v oznámení Komisie „Najskôr myslieť v malom“ – iniciatíva „Small Business Act“ pre Európu
                  13
               , v ktorom sa členské štáty vyzývajú, aby v návrhoch právnych predpisov zohľadňovali osobitné charakteristické črty MSP, a zjednodušili tak existujúce regulačné prostredie.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
         
         
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
            
            
               Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to dosiahnuť zjednodušenie pre malé podniky a pre daňovú správu.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               Podľa článku 395 smernice Rady 2006/112/ES je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti, ktorú predložilo Holandsko, a týka sa iba tohto členského štátu.
               
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               
                  Návrhom vykonávacieho rozhodnutia Rady sa Holandsku povoľuje, aby od 1. januára 2020 oslobodilo od DPH zdaniteľné osoby, ktorých ročný obrat nepresahuje sumu 25 000 EUR. Zdaniteľné osoby, ktorých ročný obrat nepresahuje tento strop, sú oslobodené od mnohých všeobecných povinností v súvislosti s DPH a v dôsledku tohto opatrenia sa obmedzí aj ich administratívna záťaž. Opatrením sa takisto zjednodušuje výber daní holandskými daňovými orgánmi.
               
            
            
               Podľa Holandska zavedenie stropu 25 000 EUR nebude mať žiaden významný vplyv na celkové daňové príjmy na stupni konečnej spotreby. Očakáva sa, že strop na oslobodenie využije približne 9 % daňovníkov, čo zodpovedá vplyvu na štátny rozpočet vo výške okolo 0,09 %.
            
            
               4.VPLYV NA ROZPOČET
            
            
               Návrh nemá vplyv na rozpočet EÚ, pretože Holandsko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89.
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
         
         
            
               Návrh je časovo obmedzený.
            
            
            
               2018/0367 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Holandsku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  14
               , a najmä na jej článok 395 ods. 1 prvý pododsek,
            
            
               so zreteľom na návrh Európskej komisie,
            
            
               keďže:
            
            
               (1)Podľa článku 285 ods. 1 smernice 2006/112/ES môžu členské štáty, ktoré nevyužili možnosť stanovenú v článku 14 smernice Rady 67/228/EHS
                  15
               , oslobodiť od dane z pridanej hodnoty (DPH) zdaniteľné osoby, ktorých ročný obrat nie je vyšší ako 5 000 EUR.
            
            
               (2)Holandsko listom, ktorý Komisia zaevidovala 19. júla 2018, požiadalo o povolenie zaviesť osobitné opatrenie odchyľujúce sa od článku 285 smernice 2006/112/ES s cieľom uplatniť strop na oslobodenie od dane vo výške 25 000 EUR. Na základe uvedeného osobitného opatrenia by zdaniteľné osoby, ktorých ročný obrat nepresahuje 25 000 EUR, boli oslobodené od určitých alebo všetkých povinností súvisiacich s DPH uvedených v kapitolách 2 až 6 hlavy XI smernice 2006/112/ES.
            
            
               (3)Vyšší strop pre osobitnú úpravu pre malé podniky stanovenú v článkoch 281 až 294 smernice 2006/112/ES je zjednodušujúcim opatrením, pretože sa ním môžu výrazne obmedziť povinnosti malých podnikov súvisiace s DPH. Táto osobitná úprava je pre zdaniteľné osoby voliteľná.
            
            
               (4)V súlade s článkom 395 ods. 2 druhým pododsekom smernice 2006/112/ES Komisia informovala o žiadosti Holandska ostatné členské štáty listami z 9. augusta 2018, okrem Španielska a Cypru, ktoré informovala listami z 10. augusta 2018. Listom z 13. augusta 2018 Komisia oznámila Holandsku, že má všetky informácie potrebné na posúdenie danej žiadosti.
            
            
               (5)Požadovaná výnimka je v súlade s politickými cieľmi oznámenia Komisie „Najskôr myslieť v malom“ – iniciatíva „Small Business Act“ pre Európu
                  16
               .
            
            
               (6)Keďže Holandsko očakáva, že zvýšenie stropu bude mať za následok obmedzenie povinností súvisiacich s DPH, a teda zníženie administratívneho zaťaženia a nákladov na dodržiavanie predpisov pre malé podniky, malo by sa mu povoliť, aby do 31. decembra 2022 uplatňovalo dané osobitné opatrenie počas obmedzeného obdobia. Osobitná úprava pre malé podniky je nepovinná, takže zdaniteľné osoby by sa stále mohli rozhodnúť pre všeobecnú úpravu DPH.
            
            
               (7)Keďže články 281 až 294 smernice 2006/112/ES, ktorými sa riadi osobitná úprava pre malé podniky, sú predmetom preskúmania, je možné, že smernica, ktorou sa uvedené články menia, nadobudne účinnosť a stanoví sa dátum, od ktorého členské štáty budú musieť uplatňovať vnútroštátne ustanovenia pred koncom platnosti odchýlky, teda pred 31. decembrom 2022. Ak sa tak stane, toto rozhodnutie by sa malo prestať uplatňovať.
            
            
               (8)Na základe informácií od Holandska bude mať zvýšenie stropu len zanedbateľný vplyv na celkovú sumu daňových príjmov Holandska vybraných na stupni konečnej spotreby.
            
            
               (9)Výnimka nemá žiadny vplyv na vlastné zdroje Únie pochádzajúce z dane z pridanej hodnoty, pretože Holandsko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89
                  17
               ,
            
         
         
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 285 smernice 2006/112/ES sa Holandsku povoľuje oslobodiť od DPH zdaniteľné osoby, ktorých ročný obrat nepresahuje 25 000 EUR.
            
            
               Článok 2
            
            
               Toto rozhodnutie sa uplatňuje od 1. januára 2020 do skoršieho z týchto dvoch dátumov:
            
            
               a)
                     31. decembra 2022;
            
            
               b)
                     deň, od ktorého majú členské štáty uplatňovať vnútroštátne ustanovenia, ktoré musia prijať v prípade, že sa prijme smernica o zmene článkov 281 až 294 smernice 2006/112/ES, ktorými sa riadi osobitná úprava pre malé podniky.
            
            
               Článok 3
            
            
               Toto rozhodnutie je určené Holandsku.
            
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Druhá smernica Rady 67/228/EHS z 11. apríla 1967 o harmonizácii právnych predpisov členských štátov týkajúcich sa dane z obratu – štruktúra a spôsoby uplatnenia spoločného systému dane z pridanej hodnoty (Ú. v. ES 71, 14.4.1967, s. 1303/67).
               
               
                  
                     (3)
                  
                        Návrh smernice Rady, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, 18.1.2018 [COM(2018) 21 final].
               
               
                  
                     (4)
                  
                        Vykonávacie rozhodnutie Rady (EÚ) 2017/319 z 21. februára 2017, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 47, 24.2.2017, s. 7). 
               
               
                  
                     (5)
                  
                        Vykonávacie rozhodnutie Rady (EÚ) 2016/2090 z 21. novembra 2016, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 324, 30.11.2016, s. 7).
               
               
                  
                     (6)
                  
                        Vykonávacie rozhodnutie Rady (EÚ) 2017/563 z 21. marca 2017, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 80, 25.3.2017, s. 33).
               
               
                  
                     (7)
                  
                        Vykonávacie rozhodnutie Rady (EÚ) 2016/1988 z 8. novembra 2016, ktorým sa mení vykonávacie rozhodnutie 2013/678/EÚ, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11).
               
               
                  
                     (8)
                  
                        Vykonávacie rozhodnutie Rady (EÚ) 2017/1768 z 25. septembra 2017, ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 250, 28.9.2017, s. 71).
               
               
                  
                     (9)
                  
                        Vykonávacie rozhodnutie Rady (EÚ) 2017/2408 z 18. decembra 2017, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 342, 21.12.2017, s. 8).
               
               
                  
                     (10)
                  
                        Vykonávacie rozhodnutie Rady (EÚ) 2017/1855 z 10. októbra 2017, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 19).
               
               
                  
                     (11)
                  
                        Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH „K jednotnému priestoru EÚ v oblasti DPH – čas rozhodnúť sa“, Brusel 7.4.2016 [COM(2016) 148 final].
               
               
                  
                     (12)
                  
                        Pracovný program Komisie na rok 2017 – Vytvorenie Európy, ktorá chráni, posilňuje a obraňuje, Štrasburg 25.10.2016 [COM(2016) 710 final].
               
               
                  
                     (13)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Najskôr myslieť v malom“ Iniciatíva „Small Business Act“ pre Európu, Brusel 25.6.2008 [KOM(2008) 394 v konečnom znení].
               
               
                  
                     (14)
                  
                        Ú. v. EÚ L 347, 11.12.2006, s. 1.
               
               
                  
                     (15)
                  
                        Druhá smernica Rady 67/228/EHS z 11. apríla 1967 o harmonizácii právnych predpisov členských štátov týkajúcich sa dane z obratu – štruktúra a spôsoby uplatnenia spoločného systému dane z pridanej hodnoty (Ú. v. ES 71, 14.4.1967, s. 1303/67).
               
               
                  
                     (16)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – „Najskôr myslieť v malom“ – Iniciatíva „Small Business Act“ pre Európu, KOM(2008) 394 v konečnom znení z 25. júna 2008. 
               
               
                  
                     (17)
                  
                        Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).